6.9.2022
MT
Il-Ġurnal Uffiċjali tal-Unjoni Ewropea
C 342/181 Il-Ħamis 17 ta’ Frar 2022
jiġi garantit ambjent ta' navigazzjoni sikur, u biex jittaffew it-tensjonijiet reġjonali attwali”; jilqa' r-rieżami strateġiku “komprensiv u koordinat” tal-EUNAVFOR ATALANTA, EUTM Somalia u EUCAP Somalia u l-estensjoni tagħhom, bil-ħsieb li jiġu inklużi l-aspetti kollha ta' sigurtà;
Il-ġlieda kontra t-theddid ibridu
44.
Jikkundanna l-atti malizzjużi mwettqa kontra l-Istati Membri, bħal attakki ibridi li jistrumentalizzaw il-migrazzjoni; jistieden lill-Unjoni u lill-Istati Membri jtejbu l-kapaċitajiet tagħhom biex jidentifikaw it-theddid ibridu; jinsisti li l-Unjoni u l-Istati Membri jirreaġixxu b'mod sod u koordinat kontra kwalunkwe attività ċibernetika malizzjuża, illegali jew destabbilizzanti ġdida billi jagħmlu użu sħiħ mill-istrumenti disponibbli għall-UE u f'koordinazzjoni mas-sħab tagħha; jistieden lill-Istati Membri jtejbu l-kapaċitajiet nazzjonali taċ-ċiberdifiża; jistieden lill-Unjoni taħdem favur il-ħolqien ta' strument legali biex tirrispondi għat-theddid ibridu u tiżviluppa kapaċità ċibernetika komprensiva li tinkludi networks siguri, komunikazzjonijiet u kondiviżjoni ta' informazzjoni, taħriġ u eżerċizzji, inkluż permezz ta' proġetti PESCO, u tagħmel użu tajjeb mis-sett ta' għodod taċ-ċiberdiplomazija tal-UE; jitlob reviżjoni urġenti tal-qafas politiku taċ-ċiberdifiża sabiex tiżdied il-kapaċità ta' prevenzjoni, attribuzzjoni, deterrenza u rispons tal-Unjoni u l-Istati Membri tagħha billi jsaħħu l-pożizzjoni, l-għarfien tas-sitwazzjoni, l-għoddod u l-proċeduri tagħhom; jissottolinja l-ħtieġa li l-istituzzjonijiet kollha tal-UE u l-Istati Membri tal-UE jikkooperaw fil-livelli kollha biex jibnu strateġija ta' ċibersigurtà, li l-objettiv ewlieni tagħha għandu jkun li tkompli ssaħħaħ ir-reżiljenza, u li tiżviluppa kapaċitajiet u kooperazzjoni ċibernetiċi nazzjonali, sodi, ċivili u militari li jkunu komuni, iżda wkoll aħjar, sabiex jirrispondu għall-isfidi dejjiema tas-sigurtà; jilqa' għalhekk it-tħabbira tas-SOTEU tal-2021 ta' politika Ewropea dwar iċ-ċiberdifiża; jilqa' ż-żieda fil-kooperazzjoni fost l-Istati Membri dwar iċ-ċiberdifiża fil-qafas tal-PESCO, inklużi timijiet ta' rispons rapidu ċibernetiċi; ifakkar li l-implimentazzjoni b'suċċess tal-missjonijiet u l-operazzjonijiet tal-UE qed tiddependi dejjem aktar mill-aċċess mingħajr interruzzjoni għal ċiberspazju sigur, u għalhekk tirrikjedi kapaċitajiet operazzjonali ċibernetiċi sodi u reżiljenti, kif ukoll risponsi adegwati għal attakki kontra installazzjonijiet, missjonijiet u operazzjonijiet militari; jirrikonoxxi li, sa ċertu punt, iċ-ċiberdifiża tkun aktar effettiva jekk ikun fiha wkoll xi mezzi u miżuri offensivi, dment li l-użu tagħhom ikun konformi mad-dritt internazzjonali; jinsab imħasseb dwar id-dipendenza tal-UE u tal-Istati Membri tagħha fuq għodod barranin biex tiġi garantita ċ-ċibersigurtà tagħhom; jisħaq fuq il-fatt li jeħtieġ li titrawwem kultura taċ-ċibersigurtà fi ħdan l-entitajiet pubbliċi u privati Ewropej, inkluż permezz tal-introduzzjoni ta' korsijiet u kurrikuli ddedikati; jinnota l-ħidma importanti ta' taħriġ imwettqa mill-Kulleġġ Ewropew ta' Sigurtà u ta' Difiża (KESD) dwar iċ-ċiberdifiża, u jilqa', f'dan ir-rigward, l-istabbiliment tal-edukazzjoni, it-taħriġ, l-evalwazzjoni u l-eżerċizzju ċibernetiċi (ETEE); jisħaq li l-KESD għandu jibbenefika mill-finanzjament strutturali tal-Unjoni sabiex ikun jista' jsaħħaħ il-kontribut tiegħu għat-trawwim tal-ħiliet tal-UE fil-qasam taċ-ċiberdifiża, speċjalment minħabba l-ħtieġa akbar ta' esperti ċibernetiċi tal-ogħla livell; jirrikonoxxi l-importanza dejjem akbar tal-kapaċitajiet ta' intelligence ċibernetiċi u awtomatizzati; jisħaq fuq il-fatt li dawn huma theddidiet għall-Istati Membri u għall-istituzzjonijiet kollha tal-UE; iħeġġeġ lill-istituzzjonijiet u l-Istati Membri kollha tal-UE jkomplu jtejbu t-teknoloġiji ċibernetiċi u awtomatizzati tagħhom, u jħeġġeġ kooperazzjoni akbar dwar dawn l-avvanzi teknoloġiċi; jirrakkomanda li għandhom jiġu esplorati għażliet biex jitrawwem it-tisħiħ tal-kapaċitajiet ċibernetiċi tas-sħab tagħna, bħall-estensjoni tal-mandat tal-missjonijiet ta' taħriġ tal-UE biex ikopru kwistjonijiet ta' ċiberdifiża jew il-varar ta' missjonijiet ċibernetiċi ċivili; jilqa' l-impożizzjoni ta' sanzjonijiet kontra l-awturi Russi, Ċiniżi u tal-Korea ta' Fuq ta' attakki ċibernetiċi, inklużi WannaCry, NotPetya u Operation Cloud Hopper;
45.
Jistieden lis-SEAE joħloq sett ta' għodod tal-UE, f'konformità mal-pjan ta' azzjoni Ewropew għad-demokrazija, maħsub mhux biss biex jiffoka fuq it-tisħiħ tar-reżiljenza tal-Istati Membri u tal-partijiet ikkonċernati għad-diżinformaz­ zjoni, iżda wkoll biex jistabbilixxi rekwiżiti obbligatorji għall-pjattaformi soċjali u biex jippermetti liċ-ċittadini jieħdu deċiżjonijiet infurmati, kif ukoll biex itejjeb il-kapaċità tal-UE li ssaħħaħ il-ġlieda kontra d-diżinformazzjoni u l-imġiba malizzjuża intenzjonata, sabiex dawn jiġu identifikati, attribwiti, evitati, miġġielda u sanzjonati;
46.
Jinsisti, fid-dawl tal-evoluzzjoni ta' din it-theddida u l-adattament meħtieġ tal-istituzzjonijiet tagħna, li jiddaħħlu fis-seħħ miżuri fl-istituzzjonijiet Ewropej, inkluż il-Parlament, biex jiġu kkonsolidati l-kapaċitajiet interni tiegħu; jisħaq fuq l-importanza tal-koordinazzjoni interistituzzjonali stabbilita mill-Iskwadra ta' Rispons f'Emerġenza relatata mal-Kompjuters għall-Istituzzjonijiet, il-korpi u l-aġenziji tal-UE (CERT-UE); iħeġġeġ lill-istituzzjonijiet Ewropej, b'mod partikolari lill-Kummissjoni, biex iqegħdu għad-dispożizzjoni r-riżorsi umani meħtieġa biex tissaħħaħ is-CERT-UE; iħeġġeġ lill-VP/RGħ, f'dan ir-rigward, u/jew lill-Istati Membri jżidu r-riżorsi finanzjarji u tal-persunal sabiex tissaħħaħ il-kapaċità tal-UE li tiddefendi lilha nnifisha kontra l-attakki ċibernetiċi;
47.
Jappella biex l-assistenza operattiva reċiproka bejn l-Istati Membri tissaħħaħ; jisħaq fuq l-importanza li jitwettqu eżerċizzji addizzjonali bbażati fuq xenarji ta' ġestjoni tal-kriżijiet; iħeġġeġ lill-Istati Membri jilħqu, wara t-tlestija tal-Boxxla Strateġika, fehim komuni ambizzjuż dwar l-Artikoli 42(7) tat-TUE u 222 tat-TFUE, inkluż dwar l-attivazzjoni tal-Artikolu 222 tat-TFUE u l-Artikolu 42(7) tat-TUE f'xenarju ipotetiku ta' attakk ċibernetiku; jisħaq, f'dan ir-rigward, li l-kundizzjonijiet għall-attivazzjoni tal-Artikolu 42(7) tat-TUE u l-modalitajiet tal-assistenza meħtieġa qatt ma ġew definiti b'mod ċar, u jitlob implimentazzjoni aktar operattiva ta' din l-għodda;